Հայկուհին պատմում է իր երեք ուսուցիչների մասին, որոնց հաղորդած դասերը օգնել են իրեն՝ որպես պրոֆեսիոնալ երաժիշտ կայանալու: ֆլեյտան ընտրել է գիտակցաբար. մանկուց իրեն դուր է եկել այդ գործիքի հնչողությունը համերգներին: Առել է, նախ, ֆլեյտահար Գեորգի Գարբուզյանի, ապա՝ մանկավարժական համալսարանում՝ Վազգեն Մինասյանի դասերը, իսկ Երևանի կոնսերվատորիայում աշակերտել է Արմեն Ղուկասյանին: Մագիստրատուրայում ուսանելուն զուգընթաց անցել է աշխատանքի «Տաղարանում»: Մինչ այդ մի քանի համերգների նվագել էր համույթի հետ, և երբ եկել էր ընտրություն կատարելու ժամանակը, Մաեստրոյի ընտրությունը կանգ էր առել իր վրա: «Ընկա մի բոլորովին այլ աշխարհ. փորձ չունեի նվագախմբում նվագելու,- պատմում է Հայկուհին: – Հետագա ողջ փորձառությունս այստեղ եմ քաղել: Սա միակ համույթն է, որը պարբերաբար անդրադառնում է բարոկկո և հոգևոր երաժշտությանը: